Chandermohan.Sharma@timesgroup.com नई दिल्ली : करीब आठ साल पहले विक्रम भट्ट ने पहली बार न्यू कमर रजनीश दुग्गल और अदा शर्मा को लेकर सीमित बजट में '1920' टाइटल से हॉरर फिल्म बनाई। फिल्म ने अच्छी कलेक्शन भी की। ऐसे में विक्रम को लगा कि एक बार फिर इसी टाइटल से फिल्म बनाई जाए, तो उन्होंने चार साल पहले '1920 एविल रिटर्न्स' फिल्म बनाई और यह फिल्म भी बी और सी सेंटरों के अलावा सिंगल स्क्रीन थिएटरों के दम पर अच्छा बिज़नस करने में कामयाब रही। देखिए फिल्म का ट्रेलर: 1920 लंदन अब एक बार फिर विक्रम अपने इसी पसंदीदा टाइटल के साथ अपनी नई फिल्म लेकर हाजिर हैं। इंडस्ट्री में यह भी अटकलें हैं कि विक्रम ने इस फिल्म को करीब तीन साल पहले ही बना लिया था, लेकिन हालात ऐसे बने कि फिल्म किसी न किसी वजह से हर बार लटकती रही। इस बीच विक्रम ने 'हेट स्टोरी' टाइटल से भी फिल्में बनाईं। अगर बतौर प्रड्यूसर बात करें, तो '1920' और 'हेट स्टोरी' विक्रम भट्ट की कंपनी के लिए हर बार फायदे की फ्रेंचाइजी रहा है। इस बार भी विक्रम ने अपने उन्हीं आजमाए हुए फॉर्म्युले- बुरी आत्माएं, तांत्रिक वगैरह को लेकर यह फिल्म बनाई। ऐसी हॉरर, तंत्र-मंत्र, भूत-प्रेत और बुरी आत्माओं को पर्दे पर देखने वाले दर्शकों की एक खास क्लास रहती है और इसी दर्शक वर्ग के दम पर विक्रम की इस फिल्म ने पहले दिन के पहले शो में दिल्ली के डायमंड थिऐटर में सौ फीसदी ऑक्युपेंसी पाई, तो यूपी के कई सेंटरों में फिल्म की कलेक्शन 40 फीसदी से ज्यादा रही।  कहानी : राजस्थान की राजकुमारी शिवांगी (मीरा चोपड़ा) के पति वीर (विशाल करवाल) पर एक चुड़ैल का साया है। पति को चुड़ैल के साए से बचाने के मकसद से राजकुमारी अपने एक्स बॉयफ्रेंड जय (शरमन जोशी) से मदद मांगती है, क्योंकि जय तंत्र-मंत्र जानता है। तीन किरदारों के आसपास घूमती इस कहानी में नया कहने को बस इतना है कि अक्सर हमारी फिल्मों में हिरोइन को बुरी आत्मा घेरती है, लेकिन इस बार विक्रम की इस फिल्म में भूत ने हिरोइन को नहीं, बल्कि हीरो को वश में कर लिया है और हिरोइन अपने हीरो को बचा रही है। ऐक्टिंग : लगता है कि शरमन जोशी ने कुछ नया ट्राई करने की चाह में इस फिल्म में काम किया, लेकिन शुरू से अंत तक उनका किरदार बुझा-बुझा सा ही है। न तो उन्होंने इस किरदार के लिए खास तैयारी की। एक फिल्म करने के बावजूद मीरा चोपड़ा की पहचान दर्शकों के लिए अभी भी बस इतनी ही है कि वह प्रियंका चोपड़ा की चचेरी बहन हैं। अगर ऐक्टिंग की बात की जाए तो लगता है कि मीरा को अभी ऐक्टिंग सीखनी बाकी है। टीवी से फिल्मों में आए विशाल करवाल के करने के लिए कुछ खास नहीं था, फिर भी उन्होंने कम फुटेज के बावजूद अपनी पहचान दर्ज कराई। डायरेक्शन : यंग डायरेक्टर टीनू सुरेश देसाई की यह डेब्यू फिल्म है, यही वजह है कि फिल्म में एक के बाद एक खामी साफ नजर आती है। डायरेक्टर ने दर्शकों को डराने के लिए बरसों पुराने उन्हीं फॉर्म्युलों को अपनाया है, जो कभी रामसे ब्रदर्स अपनाया करते थे। हॉरर के नाम पर डिजिटल साउंड का ज्यादा इस्तेमाल किया गया है, लेकिन वह भी बेअसर लगता है। अच्छा होता कि सुरेश इस स्क्रिप्ट पर काम शुरू करने से पहले फिल्म के प्रड्यूसर विक्रम भट्ट से इस बात की टिप्स ले लेते कि इस आधुनिक तकनीक के दौर में दर्शकों को डराने के लिए कौन से तरीके अपनाए जाएं। संगीत : फिल्म में ऐसा कोई गाना नहीं, जो हॉल से बाहर आने के बाद जुबां पर आने का दम रखता हो। क्यों देखें : अगर शरमन जोशी के नाम पर फिल्म देखने जा रहे हैं, तो बिल्कुल न जाएं। अलबत्ता, हॉरर के नाम पर कुछ भी पचा सकते हैं, तो फिल्म आपके लिए है। 